Document ID: 32005D0405

32005D0405
L 137/31
SLUŽBENI LIST EUROPSKE UNIJE
04.05.2005.
ODLUKA KOMISIJE
od 4. svibnja 2005.
o odobravanju u ime Europske zajednice izmjena Priloga Sporazumu između Europske zajednice i Sjedinjenih Američkih Država o sanitarnim mjerama za zaštitu zdravlja ljudi i životinja pri trgovini živim životinjama i proizvodima životinjskog podrijetla
(priopćena pod brojem C(2005) 1369)
(Tekst značajan za EGP)
(2005/405/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Odluku Vijeća 98/258/EZ od 16. ožujka 1998. o sklapanju Sporazuma između Europske zajednice i Sjedinjenih Američkih Država o sanitarnim mjerama za zaštitu zdravlja ljudi i životinja pri trgovini živim životinjama i proizvodima životinjskog podrijetla (1), a posebno njezin članak 4. stavak 3.,
budući da:
(1)
Standardna metoda Zajednice za testiranje na Enterobacteriaceae u mesu i utvrđivanje ukupnog broja klica prepoznata je kao istovjetna američkoj metodi testiranja na Escherichia coli.
(2)
Zajednica i Sjedinjene Države vodile su pregovore o dodatnom nizu revizijskih smjernica, uključujući smjernice o provjeri zdravlja životinja. S tekstom takvih smjernica, nakon pregovora, suglasile su se obje strane.
(3)
Zajednički upravni odbor za Sporazum (Odbor) izdao je preporuke o utvrđivanju jednakosti između te dvije metode testiranja i o usvajanju dodatnih revizijskih smjernica. Kao rezultat takvih preporuka primjereno je izmijeniti priloge V. i VI., kao i bilješku 1. Sporazumu.
(4)
Takve je izmjene potrebno odobriti u ime Zajednice.
(5)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Sukladno preporukama Zajedničkog upravnog odbora, osnovanog prema članku 14. Sporazuma između Europske zajednice i Sjedinjenih Američkih Država o sanitarnim mjerama za zaštitu zdravlja ljudi i životinja pri trgovini živim životinjama i proizvodima životinjskog podrijetla, izmjene točke 6. priloga V. i VI., kao i bilješke 1. navedenog Sporazuma, ovime se odobravaju u ime Europske zajednice.
Tekst Sporazuma u obliku razmjene pisama, uključujući izmjene točke 6. Priloga V., bilješke 1. i Priloga VI. Sporazumu nalazi se u privitku ove Odluke.
Članak 2.
Ravnatelj Glavne uprave za zdravlje i zaštitu potrošača ovime se ovlašćuje potpisati Sporazum u obliku razmjene pisama koji obvezuje Zajednicu.
Članak 3.
Ova se Odluka primjenjuje prvoga dana mjeseca koji slijedi nakon mjeseca u kojemu su Sjedinjene Američke Države pisanim putem obavijestile Komisiju da su završeni njihovi interni postupci za odobrenje izmjena iz članka 1.
Sastavljeno u Bruxellesu 4. svibnja 2005.

Labels: 17
0
6
18
15